

GRAD DUBROVNIK

UPRAVNI ODJEL ZA KULTURU I BAŠTINU

#### Temeljem Zakona o financiranju javnih potreba u kulturi

#### („Narodne novine“ broj 47/90, 27/93, 38/09) objavljuje se

# P O Z I V

## za predlaganje Programa javnih potreba u kulturi

## Grada Dubrovnika za 2018. godinu

**I.**

Pozivaju se kulturne ustanove, udruge, umjetničke organizacije, samostalni umjetnici i druge pravne i fizičke osobe koje se bave kulturnim programima da dostave prijedloge svojih programa za 2018. godinu, radi mogućeg uvrštavanja u Program javnih potreba u kulturi Grada Dubrovnika za 2018. godinu.

Pravo podnošenja prijave na Poziv imaju pravne i fizičke osobe sa sjedištem odnosno prebivalištem na području Republike Hrvatske. Pravne osobe koje se prijavljuju na Poziv obavezno moraju biti registrirane za obavljanje kulturne djelatnosti koja je predmet prijavljivanja.

Pod javnim potrebama u kulturi koje se sufinanciraju sredstvima Proračuna Grada Dubrovnika podrazumijevaju se kulturni programi od interesa za Grad Dubrovnik.

U Program javnih potreba u kulturi Grada Dubrovnika za 2018. godinu, uvrstit će se programi iz različitih kulturnih djelatnosti:

* programi iz područja muzejsko-galerijske djelatnosti;
* programi iz područja dramske i plesne umjetnosti te drugih izvedbenih umjetnosti;
* programi iz područja glazbe i glazbeno-scenskog stvaralaštva;
* programi iz područja likovne umjetnosti, dizajna i arhitekture;
* programi iz područja knjižne djelatnosti te izdavanja knjiga i časopisa u kulturi;
* programi poticanja kulturno-umjetničkog amaterizma;
* programi poticanja razvitka filmske i audiovizualne kulture;
* programi koji promiču kulturu mladih;
* programi iz područja novih medijskih kultura te inovativnih umjetničkih i kulturnih praksi;
* programi zaštite, konzervacije i revitalizacije kulturnih dobara;
* programi afirmiranja nematerijalne kulturne baštine;
* programi poticanja i njegovanja tradicijske kulture i kulture nacionalnih manjina;
* programi poduzetništva u kulturi, posebno u području kreativnih industrija s naglaskom na suvremenu arhitekturu i dizajn;
* edukativni programi u kulturi i programi razvoja publike (radionice, simpoziji i seminari, umjetnička kritika);
* programi stručnog usavršavanja;
* rezidencijalni programi i programi međugradske, međužupanijske i međunarodne kulturne suradnje, poglavito suradnje među gradovima prijateljima Dubrovnika;
* kulturne manifestacije i festivalski programi;
* zajednički projekti u kulturi Grada Dubrovnika i Dubrovačko-neretvanske županije;
* zajednički programi više udruga i zajednički programi udruga i kulturnih ustanova;
* programi u kulturi koji se prijavljuju na neki od fondova Europske unije.

Posebno će se vrednovati i podržavati izvansezonski kulturni projekti koji se izvode od 1. studenog do 31. ožujka.

**II.**

Sve prispjele prijedloge ocijenit će i obraditi Kulturno vijeće Grada Dubrovnika i Upravni odjel za kulturu i baštinu Grada Dubrovnika, sukladno Zakonu o financiranju javnih potreba u kulturi (NN 47/90, 27/93, 38/09), Zakonu o kulturnim vijećima (NN 48/04, 44/09, 68/13), Zakonu o udrugama (NN 74/14), Uredbi o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15), Strategiji razvoja kulture Grada Dubrovnika 2015.- 2025., Pravilniku o postupku donošenja Programa javnih potreba u kulturi Grada Dubrovnika i kriterijima Kulturnog vijeća za vrednovanje javnih potreba u kulturi Grada Dubrovnika, objavljenim na web stranici Grada Dubrovnika: <http://www.dubrovnik.hr/upravni_odjel.php?uo=1>

Prihvaćeni programi će se sufinancirati prema mogućnostima Proračuna Grada Dubrovnika. Program javnih potreba u kulturi Grada Dubrovnika za 2018. godinu donosi Gradsko vijeće Grada Dubrovnika.

**III.**

Predlagatelji Programa obvezni su ispuniti obrazac PRIJAVNICE, koji mogu preuzeti isključivo na službenoj web stranici Grada Dubrovnika: <http://www.dubrovnik.hr/upravni_odjel.php?uo=1>

Prijavnica sadrže detaljne podatke o predlagatelju programa i detaljan opis programa.

Prijavnica se mora ispuniti na hrvatskom jeziku, latiničnim pismom i mora biti ispisana na računalu.

**Prijava obvezno sadrži:**

- Prijavnicu s popunjenim svim obveznim poljima i s točnim podacima o prijavitelju,

- prijedlog programa uz detaljno obrazloženje,

- financijski plan, odnosno specificirani troškovnik za izvršavanje predloženog programa s vidljivim podacima o ukupnim troškovima programa, iznosu sredstava koja se osiguravaju iz vlastitih i drugih izvora te iznosu sredstava za koja se predlaže da ih sufinancira Grad.

**Uz Prijavnicu se obvezno prilaže sljedeća dokumentacija:**

- izjava o nepostojanju dvostrukog financiranja istog programskog troška (preuzeti sa službene web stranice Grada Dubrovnika),

- opis dosadašnje djelatnosti predlagatelja i najznačajnije reference te profesionalni životopis voditelja programa.

**Prilikom potpisivanja ugovora o sufinanciranju programske djelatnosti, obvezno je dostaviti uvjerenje nadležnog suda, ne starije od šest mjeseci, da se ne vodi kazneni postupak protiv osobe ovlaštene za zastupanje prijavitelja koja je potpisala obrasce za prijavu programa ili projekta i koja je ovlaštena potpisati ugovor o financiranju.**

Obrazac Prijavnice mora biti potpisan i ovjeren pečatom od strane ovlaštene osobe podnositelja zahtjeva te dostavljen u izvorniku.

Kontakt adresa za sva pitanja koja se odnose na natječajnu dokumentaciju i uvjete prijave je [kultura@dubrovnik.hr](mailto:kultura@dubrovnik.hr).

**IV.**

Ustanove kojima je osnivač Grad Dubrovnik u svom financijskom planu moraju jasno iskazati troškove svakog predloženog programa, neovisno o redovnim troškovima poslovanja. Također moraju jasno iskazati financijski plan svakog predloženog programa, planirani trošak vlastitih sredstava, kao i sredstava koje namjeravaju dobiti iz Proračuna Grada Dubrovnika te ostalih izvora financiranja. Financijski plan se obavezno izrađuje na petoj razini Računskog plana.

Izrada financijskog plana proračunskih korisnika mora biti sukladna odredbama zakona o proračunu („Narodne novine“, broj 87/08, 136/12 i 15/15).

**V.**

Prijedlozi udruga i ostalih neprofitnih organizacija na koje se primjenjuje Zakon o udrugama (NN 74/14) koji nisu uskladili svoje statute sa spomenutim Zakonom, neće se uvrstiti u Program javnih potreba u kulturi Grada Dubrovnika za 2018. godinu.

**VI.**

Neće se razmatrati Prijavnice predlagatelja koji su u 2016. godini koristili sredstva iz Proračuna Grada Dubrovnika, a nisu dostavili valjano izvješće o namjenskom utrošku sredstava.

**VII.**

Prijedlozi programa se moraju najkasnije do 31. kolovoza 2016. godine predati u pisarnicu Grada Dubrovnika, Gundulićeva poljana 10, ili poslati preporučenom poštom na adresu:

GRAD DUBROVNIK

Upravni odjel za kulturu i baštinu

Pred Dvorom 1

20 000 Dubrovnik

## u zatvorenoj omotnici s naznakom: ''NE OTVARATI – PRIJAVA NA POZIV ZA PREDLAGANJE PROGRAMA JAVNIH POTREBA U KULTURI GRADA DUBROVNIKA ZA 2018. GODINU

**VIII.**

Nepotpune prijave, kao i prijave koje nisu dostavljene u zadanom roku, odnosno prijave koje ne zadovoljavaju propisane uvjete, neće se razmatrati niti uvrstiti u Program javnih potreba u kulturi Grada Dubrovnika za 2018. godinu.

Dubrovnik, 12. srpnja 2017.

KLASA: 612-01/17-02/01

URBROJ: 2117/01-14-17-01